«Dette er skammelig og utrolig respektløst», lyder en av kommentarene under Siv Jensens bilde på Instagram.

Fredag la finansministeren ut et bilde av seg selv iført indianerkostyme under en fest i Finansdepartementet. Dette har fått flere til å rase, mens andre mener kritikken er overdreven.

OPPGITT: Kenzie Allen tilhører en amerikansk urbefolkning, men har tilknytning til Norge. Hun er doktorgradsstudent ved Universitet i Wisconsin-Milwaukee og assistent ved fakultetet for amerikanske urfolkstudier. Foto: Privat

– Når noen bruker et kostyme som dette, tenker jeg at de ikke forstår urbefolkningers kultur og undertrykkelsen disse gruppene har opplevd, sier Kenzie Allen.

Hun er medlem av den amerikanske urbefolkningsstammen Oneida og pendler mellom USA og Trondheim.

Allen peker på at urbefolkninger ofte har blitt gjort om til karikaturer og kostymer. Hun har sett flere reaksjoner på finansministerens kostymevalg i sosiale medier – ikke bare blant nordmenn.

Stor debatt i sosiale medier

Siv Jensens kostymevalg skjer samtidig som det pågår en het debatt i Amerika om bruk av slike kostymer.

Den store butikkjeden Walmart i Canada trakk fredag sine indianerkostymer fra butikkene, melder CBC.

Mange har brukt emneknaggen #notyourcostume under Jensens bilde. Denne blir brukt av folk som mener det er støtende at urfolks kulturelle drakter og symboler blir brukt som kostymer, blant annet på halloween.

KRITISK: Dette skrev skuespiller Ulrikke Falch på sin Instagram-konto. Foto: Skjermdump/Instagram

Ulrikke Falch, kjent som Vilde fra ungdomsserien Skam, er blant flere som har kritisert kostymet til finansministeren.

Hun skriver på sin egen Instagram-konto at «menneskers kultur er ikke et kostyme».

Sammenligner det med å kle seg ut som same

SJOKKERT: Christina Henriksen i Samerådet trodde kostymet til Jensen var en spøk. Foto: NSR

–Jeg ble sjokkert, sier samiske Christina Henriksen.

Henriksen er medlem av Samerådet og tidligere sametingsrepresentant.

– Det er veldig spesielt at en representant fra regjeringa kler seg ut som noen som har vært undertrykt i mange hundre år. Det er å leke med folk sin kultur.

Henriksen la ut en Twitter-melding der hun reagerer på finansministerens kostymevalg.

«Jeg gir dere: den norske finansministeren», skriver hun:

Laster Twitter-innhold Kunne ikke laste innhold, men du kan gå til twittermeldingen.

– Jeg vet ikke hva Jensen har tenkt, men en i hennes posisjon bør tenke over hva hun kler seg ut som, sier hun.

– Er det ikke bare et kostyme, som det er helt vanlig å kle seg ut i?

– I miljøer jeg er i, har dette vært en debatt lenge. Men den blir hysja ned, fordi folk reagerer med «Skal ikke noe være lov?». Dette er ikke noe majoritetssamfunnet har vært opptatt.

Frp: – Håper folk ikke er så hårsåre

Finansminister Siv Jensen ønsker ikke å kommentere saken, men statssekretær i Finansdepartementet Petter Kvinge Tvedt (Frp) forklarer at departementet hadde kostymefest med blant annet «ville vesten» som tema.

HÅRSÅRE: Rådgiver for Siv Jensen, Petter Kvinge Tvedt (Frp) mener det er en ikke-sak. Foto: Finansdepartementet

– Jeg håper folk ikke er så hårsåre og har mer takhøyde enn dette, sier han.

– Henriksen i Samerådet mener det er krenkende å bruke en urkultur i en utkledningsfest. Hva tenker du om det?

– Om urbefolkningen ønsker å ha en diskusjon om dette, får de lov til det. Det er ytringsfrihet i Norge. Men jeg synes hun skal ha litt glimt i øyet. Jensen kunne like godt kledd seg ut som en sjørøver, det handler ikke om å krenke indianere.

NRK har lest opp Tvedts svar for Henriksen, hun sier dette er den typiske reaksjonen fra folk.

– Jeg synes det er bekymringsfullt at de ikke registrer at det er et problem, sier Henriksen.